**Х.Ж.Худойқулов, Д.О.Ҳимматалиев, Г.Жўраева**

**(Тошкент, Ўзбекистон)**

**ПЕДАГОГИК НИЗОЛАР, УЛАРНИНГ КЕЛИБ ЧИҚИШ САБАБЛАРИ, ЎҚУВЧИЛАРНИНГ ҲАҚ-ҲУҚУҚЛАРИ**

Ўзбек тилининг изоҳли  луғатида педагогик низо тушунчаси қуйидагича талқин қилинади: “Педагогик низо – бу ўқитувчи ва ўқувчи, устоз ва шогирд, домла ва талаба ўзаро келишмовчиликлари ёки қарама-қаршилик, душманлик, адоват орқасида туғилган ҳолат, муносабат, ихтилоф, нифоқ “.

Адоват, ихтилоф, нифоқ, туфайли ўзаро жанжаллар содир бўлади. Одамлар жанжал ҳақида ўйлаганларида душманлик, қўрқитиш, босқинчилик, тортишув каби ноҳушликларни назарда тутишади.

**Ўқув жараёнида низо**—бу ўқитувчи ва ўқувчи ўртасида муайян масалаларни ҳал қилишда томонларнинг бир-бири билан бир ечимга кела олмаганлиги туфайли вужудга келадиган вазият. Таълим жараёнидаги низолар кишилар кайфиятига салбий таъсир қилади ва уларнинг билим олиш қобилиятини пасайтиради, гуруҳдаги "руҳий иқлим”ни ёмонлаштиради, ўқувчилар қўнимсизлигини кўпайтиради. Шунинг учун бу масалаларга доимо эътибор бериш, таълим олаётган гуруҳларни бошқаришни, ўқувчилар турғунлигини таъминловчи шартлардан биридир. Таълим жараёнида низоли вазиятлар олдини олишнинг барча имкониятларидан фойдаланиш лозим.

Педагогик низо қандай характерга эга бўлмасин ва у қай даражада катта бўлмасин, барча ҳолларда бу низонинг сабаблари ҳамда уни вужудга келтирган ҳолатлар диққат билан таҳлил қилиниши лозим. Ўқитувчи ҳар бир аниқ вазиятнинг тагига адолат ва объективлик билан етиши, тегишли хулосалар чиқариши керак.

Таълим жараёнида низоли вазиятлар турли сабабларга кўра вужудга келиши мумкин. Улардан: •  таълимни ташкил қилишдаги камчиликларни;

рағбатлантиришнинг такомиллаштирилмагани; ёмон таълим шароитларини; таълим тўғрисидаги қонунларни бузишни;  ўқитувчи савиясининг пастлиги;  ўзаро муносабатлар маданиятининг қониқарсизлиги ва ҳоказоларни кўрсатиш мумкин.

Педагогик низоларнинг, асосан **уч тури учраб туради:**

**1.Ўқитувчи ва ўқувчи орасидаги низо** бир ўқувчининг ўзига бир-бирига зид топшириқлар берилиб, ўқитувчининг талаби бир-бирига мос келмай, ўқувчи бундай ҳолда нима қилишини билмай ҳуноб бўлган ҳолларда вужудга келади. Масалан, таълим муассасасида ўқитувчи ўқувчига вазифа бериб, вазифани бажарилишини ўқитувчи талаб қилди, дейлик. Кейинроқ эса ўқитувчи ўқувчидан бу вазифаларга ниҳоятда кўп вақт сарфлагани ва натижада, қолган вазифаларга тайёрланмаганидан шикоят қилса, бундай талаб олдинги талабга зид бўлиб чиқади. Оқибатда ўқувчи нима қилишни билмай хуноби ошади. Мана сизга низоли вазият. Биринчи мисолимизда бир талабанинг ўзига қарама-қарши, бир-бирига зид талаб қилиш натижасида низоли вазият вужудга келган бўлса, Тадқиқотлар ва кузатишлар бундай вазиятлар: ўқувчининг ўз вазифа бажаришидан қониқмаганлик, ўзига ишончсизлик, шунингдек, ўқувчида асаб бузилиши ҳолатларининг тез-тез содир бўлиб туриши натижасида вужудга келишини кўрсатади.

**2.Ўқитувчи ва гуруҳ ўртасидаги низо** кўп ҳолларда уларнинг у ёки бу масалага бўлган нуқтаи назарларининг мос тушмаслиги, Ўқитувчи гуруҳларўртасида вазифаларни тақсимлаш, гуруҳлар билан ўқитувчи ўртасида эса таълим олиш шароитининг қониқарсизлиги кабилар юзасидан вужудга келиши мумкин. Энг яхши талабага икки номзод қўйилганда ҳам шу турдаги низолар келиб чиқиш ҳоллари бўлади.Гуруҳлар тўқнашуви ҳам ўқитувчи ва гуруҳ ўртасидагинизо туфайли бўлиши мумкин. Зеро, ҳар хил тоифа, феълдаги талабалар ҳамма вақт ҳам бир-бирларини тушунавермайдилар. Гарчи бир кўринишда бизга шундоқ туюлса-да, ўқитувчи ва гуруҳ ўртасидаги низоларнинг 75—80 фоизи икки томоннинг манфаатдорлик замирида содир бўлади.

**3. Ўқитувчи ва ўқувчилар орасидаги низо** ҳаётда кенг тарқалган низолар. Бун­дай низолар таълим олиш жараёнида қуйидагича бўлиши мумкин, масалан:  айрим талабалар вазифани бажармасликлари;  мунтазам равишда бесабаб дарс қолдиришлар; дарсларда интизом сақламай ўқитувчиг асабига тегишлари;  ўқитувчининг бир ўқувчини бошқа ўқувчидан устун қўйиши ва ҳаказо.

Ўқитувчи ва ўқувчилар орасидаги низолар, одатда айрим ўқувчининг у ёки бу нарсага нисбатан бўлган фикрининг ўқитувчи фикрига ёки манфаатига мос тушмаслик оқибатида вужудга келади. Ўқув жараёнида ҳар бир ўқитувчи ва ўқувчи орасидаги ўзаро муносабати икки таркибий доирада:

•  формал (ёки расмий) ва

•  неформал (ёки норасмий) доирада амалга ошади.

**Формал** ўқитувчи ва ўқувчиларнинг дарс жараёни ва ўқув фаолияти камчиликлари жиҳатдан расмий алоқаларини кўрсатиб беради. Формал кишиларнинг лавозим бурчларидан келиб чиқувчи ўзаро муносабатларига кўра белгиланади.

**Ноформал** ўқитувчи ва ўқувчишахсий ҳурмати (симпатия) асосидаги норасмий муносабатларни, манфаатларнинг умумийлигини, характерлар ўхшашлигини, ўзаро бир-бирини тушунишни ифодалайди.

Ҳар иккала ўқитувчи ва ўқувчи орасидаги ўзаро муносабатлар доимо бир-бирига таъсир қилиб, шу жараёнда низоли ҳолатлар ҳам вужудга келиб туради. Гуруҳлараро низоларга: гуруҳлар билан гуруҳлар ўртасидаги;

маъмурият билан гуруҳ ўртасидаги;   кафедра билан гуруҳ ўртасидаги низолар мисол бўла олади.

Бу турдаги низолар айниқса бир йўналишдаги гуруҳлар билан бошқа йўналиш гуруҳлари ўртасида содир бўладиган низоли вазиятларда яққолроқ кўринади. Бир йўналиш гуруҳларининг фикрлари бир-бирига мос тушмаслиги ўқитувчилар фикрига қизиқишади ва бир ўқитувчи бир гуруҳ фикрини маъқулласа иккқинчи ўқитувчи бошқа бир гуруҳ фикрини маъқуллаши сабабли ҳам тез-тез низолар чиқиб туради. Мавхумлигига қараб, педагогик низолар очиқ ёки ёпиқ кўринишда бўлиши мумкин.

**Очиқ  низолар**  одатда ўқитувчи ва ўқувчининг кўз олдида, тўғридан-тўғри вужудга келади. Улар тўқнашиш содир бўлгунга қадар тўлиқ этилган бўлади. Бундай низолар раҳбарият назорати остида турганлиги сабабли таълим жараёни учун унчалик хавф туғдирмайди ва уларни бошқариш осон кечади. Очиқ низолар кўпинча низо, чақириқ шаклида ривожланиши оқибатида вужудга келади. Улар очиқдан-очиқ чақириқ, товуш чиқариш, даъват этишда ўз ифодасини топади. Бунда ўқитувчилар ўзларига қарама-қарши бўлган ўқувчилар манфаатини ўзининг манфаати томон буришга ҳаракат қилади.

**Ёпиқ низолар ўта хавфлидир**. Бундай низоларни аста-секин белгиланган фурсатда портлайдиган минага ўхшатса бўлади. Агар низо ҳали "етилмаган" ёки уларни бошқалар нигоҳидан яширилса, бошқача қилиб айтганда, низо ўқитувчи ва ўқувчи "ичида "бўлса, билингки, бу ниҳоят хавфли ва уни бошқариш жуда қийин. Ёпиқ низолар кўпинча, фитна, иғво, ҳийла-найранг, фисқ-фа­сод шаклида ривожланиш оқибатида вужудга келади. Улар орага фитна солиш, бузғунчиликка қаратилган бўлиб, ёлғон-яшиқ, уйдирма, бўхтон гаплар ўқувчилар учун асосий қурол вазифасини бажаради. Характерига қараб, педагогик низолар объектив ёки субъектив низоларга бўлинади.

**Объектив низоларга** таълимнинг ривожланиш жараёнида юзага чиқадиган реал камчиликлар ва муаммолар билан боғлиқ низолар киради. Бу низолар амалий низолар бўлиб, ўқув жараёнини ривожлантириш, таълим муассасасида нормал "руҳий иқлим " ни яратиш учун хизмат килади.

**Субъектив низоларга** ўқитувчи ва ўқувчиларнинг у ёки бу воқеликка бўлган шахсий фикрларининг турличалиги оқибатида вужудга келадиган низолар киради. Бу низолар табиати буйича ҳис-туйғуга, ҳиссиётга берилиш, қизиққонлик оқибатида юзага чиқади. Одатда, бундай низолар бир-бирини руҳан кўра олмайдиган ёки бир-бирини тушунмайдиган ёхуд тушунишни хоҳламайдиган ўқитувчи ва ўқувчиларнинг қарама-қарши фикрлари оқибатида вужудга келади.

Оқибат натижасига қараб, педагогик низолар конструктив ва дес­труктив низоларга бўлинади.

**Конструктив низолар** таълим муассасасида мақсадга мувофиқ, ўзгартиришлар қилинишини, оқибатда эса низо чиқадиган объект (сабаб)ни бартараф этишни назарда тутади. Агар низо ҳеч қандай асосга эга бўлмаса, унда бу низо деструктив низо деб юритилади. Бундай низолар ўқитувчи ва ўқувчилар ўртасидаги муносабатларни барбод этади, сўнгра таълим жараёнини издан чикариш пайида бўлади.Аксарият ҳолларда конструктив низоларнинг деструктив низоларга айланиши низода ўқитувчи ва ўқувчининг шахсий хислатлари билан боғлиқ бўлади..

Педагогик низоларни бошқариш ва уларни бартараф қилиш услублари:

Низоли вазиятларни бошқаришнинг бир қатор самарали услублари мавжуд. Уларни қуйидаги икки йирик гуруҳга бўлиш мумкин. Улар қуйидагилар:  **1.Таркибий – ташкилий услублар :**

Булар: ўқишга бўлган талабни тушунтириш; мувофиқлаштириш ва интеграциялаш; умумташкилий комплекс мақсадлар; рағбатлантириш тизимини такомиллаштириш;

**2. Стратегик услублар:** Булар ўз навбатида беш усулдан ташкил топган бўлиб булар қуйидагилардан иборатдир: -ўзоқлашиш; силлиқлашиш; - мажбурлаш; - келишув; -муаммони ҳал қилиш услублари.

Таъкидлаганимиздек, педагог низоли вазиятларнинг келиб чиқиш сабабларини фақат ўқувчилар харакатларидаги тафовутлардан деб билмасликлари керак. Албатта, бу ҳам қандайдир аниқ ҳолатда низоли вазиятнинг вужудга келишида муҳим омил вазифасини бажариши мумкин.

Бу низони бартараф этишда педагог оқиллиги, адолатлилиги, маданий савияси билан ҳамкорликка интилиши керак. Яъни ушбу низоли вазиятда мавқеида эмас, балки тенг ҳуқуқийлик асосида ечим­ни топиши лозим. Масалан, бу жараёнда қуйидагилар жуда ҳам муҳимдир:  ўқувчи ёки ўқитувчини тан олиши; гапни бўлмай тинглаш;  ўзга киши сифатида тушуна олишни намойиш қилиш; низо жараёнидаги ҳолатни ўзга педагог ёки ўқувчи қандай қабул қилиши (тушуниши)ни англаш;  муҳокама қилинаётган мавзуни аниқ тасаввур қилиш;  мавзуга нисбатан умумий қарашларни ҳосил қилиш;  муроса қилинаётган оқибатни аниқлаш;  низо мазмунини ёзиб чиқиш (таҳлил) қилиш; низони бартараф этиш учун ҳамкорликда ягона йўл танлаш;  ҳамкорликда умумий хулоса (муроса)га келиш.

Бундай йўл машаққатли, аммо оқилона йўл. Бунинг учун тажриба керак.

Ҳозирги шароитда ўқитувчи фақат ўз соҳасини яхши билибгина қолмай, балки яхши ташкилотчи, руҳшунос (психолог) ва тарбиячи бўлмоғи лозим. Бунинг учун ҳар бир ўқитувчи социология, психология, педагогика, касбий этика ва ҳуқуқ фанларини мустақил эгаллаши керак. Ҳар бир ўқувчи шахсини, унинг ҳақ-ҳуқуқларини ҳурмат қилган ҳолда фаолият юргизиши лозим.

Гуруҳ аъзоларига, ҳар бир ўқувчининг қалбига йўл топа билиш ўқитувчининг иш фаолиятида асосий аҳамиятга эга. Буни билган ўқитувчи ўз жамоаси ичида таълим жараёнида вужудга келадиган ҳар хил низоларни ўқувчи билан, гуруҳ ўқувчилари билан бирга, юқоридагиларга чиқармасдан ўзида ҳал қилишга қодир бўлади ва у босиқ, ҳовлиқмасдан ҳал этиши керак. Гуруҳ олдига қўйилган мақсад ва режа топшириқларини ўз вақтида мувафаққиятли бажаради.

**А д а б и ё т л а р:**

* 1. Каримов И.А. Баркамол авлод – Ўзбекистон тараққиётининг пойдевори. –Т .,Ўзбекистон. 1997.

2. Очилов М.О., Очилова Н. Ўқитувчи одоби. –Т., 1997.

3. Худойқулов Х.Ж. Одоб – ахлоқ ва тарбия дурдонаси. –Т., ТТЙМИ.2010.

4. Мавланова Р., Тўраева О., Холиқбердиев Қ. Педагогика. –Т.: Ўқитувчи, 2001.

5.Худойқулов Х.Ж. Кенжабоев А.Э. Педагогик маҳорат асослари.-Т.: Навруз. 2012й. 210.б